b'\n_START_ARTICLE_\nFranc Papler\n_START_SECTION_\n\xc5\xbdivljenje in delo\n_START_PARAGRAPH_\nRojen je bil kot tretji otrok v deset\xc4\x8dlanski dru\xc5\xbeini. U\xc4\x8diteljsko pot je za\xc4\x8del v Cerknici, kjer je ob pou\xc4\x8devanju na ljudski \xc5\xa1oli deloval tudi kot organist. V Rate\xc4\x8dah je nato slu\xc5\xbebi u\xc4\x8ditelja in organista dodal \xc5\xa1e delo cerkovnika. Po premestitvi v Polhov Gradec, kjer je pre\xc5\xbeivel 7 let, je svoje pou\xc4\x8devanje nadaljeval v Borovnici, kamor je pri\xc5\xa1el leta 1875, v njej pa je deloval kot nadu\xc4\x8ditelj do upokojitve leta 1903. V drugem letu slu\xc5\xbebovanja je kraj dobil prvo \xc5\xa1olsko poslopje, ulica ob \xc5\xa1oli pa se danes imenuje prav po njem \xe2\x80\x93 Paplerjeva ulica. U\xc4\x8denci so ga poznali kot vzornega u\xc4\x8ditelja, med prijatelji pa ga je odlikovala zvestoba. V veselje mu je bilo skladanje pesmi ob raznih prilo\xc5\xbenostih, nekaj jih je tudi uglasbil. Borovnico je zaznamoval tudi kot sadjar, saj je s kri\xc5\xbeanjem \xc5\xa1tajerskega bobovca in zlate parmene vzgojil jablano paplerjev bobovec. Dolina se je izkazala za izjemno rodovitno, zato so jablane mno\xc5\xbei\xc4\x8dno cepili in z njimi zasadili kme\xc4\x8dke sadovnjake, mnogo dreves pa je zraslo tudi v \xc5\xa1olski drevesnici. Poleg sadjarstva se je ukvarjal z vodenjem zbora, bil je ob\xc4\x8dinski tajnik in gasilski na\xc4\x8delnik. _NEWLINE_Umrl je v ljubljanski bolni\xc5\xa1nici. Na pogrebu je govoril borovni\xc5\xa1ki rojak jezikoslovec Fran Ramov\xc5\xa1. U\xc4\x8denci in prijatelji so mu nekaj mesecev po pogrebu postavili spomenik. Odkritje so pospremili pevci Ljubljanskega zvona, de\xc5\xbeelni poslanec pa je v govoru poudaril Paplerjeve u\xc4\x8diteljske zasluge. Zaradi teh je bil imenovan za \xc4\x8dastnega ob\xc4\x8dana Borovnice.'